Mynen fruntlyken grothe stedesz thoforen. Ersamen heren borgemesteren und ratmanne der stadt Revall. So ick dan nu noch erfaren hebbe, dat ghy noch sytten hebben in jwen torne Hansz Klunckert und Mauricius der sake halven desz konnygesz van Denemarken, dar ick dan an jw ersamheyt vaken geschreven hebbe, und ock dat ryke van Sweden. Allent wesz se gedan hebben, dat hebben se gedan van seyten der kronen van Sweden, de se darinne vordedyngen wyllen alsz vor deme konynge van Denemarken und vor alsz weme. Desz ock jw ersamheyt en ghut bewyss geseyn hefft int erste van deme gestrengen heren her Steyn Stur, de in Got den Heren vorstorven ysz, vnd ock van deme gestrengen heren her Sswante Nylessen, ghubernator des rykesz van Sweden. Gedenck (!) darinne tho vordedygen de in ereme denste syt, de ghy sunder rede, sunder recht in jw torne und gevencknyssze gesat hebben. Susz duncket my gansz geraden syn, ghy de beyden vorgescreven, de de dener syn der kronen van Sweden noch willen ut der gevencknysse up de hant gan lathen bysz der tyt, dat de jwbenator (!) desz rykesz van Sweden er baden an jw ersamheyt bonalet werden, up dat in thwkommenden tyden dar nycht argart(!) moch van komen. Und ock hebbe ick hyr ock wall erfaren, dat dar welke heren und borger syn, de se wolden utborgen up de hant, dat deme so gescheyn mochte, dat wer wall dat beste ume mynner moye tho vormytende, de darvan werden mochte. Forder, leven heren, hebbe ghy dar welke in jwer stadt, alsz Werner Dudynck und ene geheyten Hansz Polman, de hebben my myne laken tho Danske bekumert, desz ick groten schaden der laken halven gehat hebbe, und sodane schade dencke ick nychte tho lyden. Darumme, leven heren, underrychtet de beyden, dat my myn schaden gegolden wert, up dat ick in thokomenden tyden jw ersamheyt ume sodanne schaden nycht darff anlangen. Ock hebbe ick vaken an jw ersamheyt alsz ume den schaden der laken halven geschreven und kann desz neyn antwort krygen. Susz nycht mer dan jw ersamheyt Gode bevolen in gesuntheyt. Gescreven tho Wyborch desz sunnavendesz na des hyllygen lychamsz dach in dem 1500(sten) jare und 5 jare. Eryck Turssen, rydder. Adress: Den ersamen hern borgemesteren und ratmanne der stat Revall sall dusse breff.